**PRIJEDLOG**

Temeljem članka 15. Zakona o javnoj nabavi („Narodne novine“, broj 120/16 i 140/22) i članka 31. Statuta Općine Martijanec („Službeni vjesnik Varaždinske županije“, broj 10/19, 24/13, 18/18, 9/20, 14/21 i 14/23), **Općinsko vijeće Općine Martijanec na svojoj 15. sjednici održanoj dana 29. ožujka godine, donosi**

**PRAVILNIK**

**o provedbi postupaka jednostavne nabave**

**I. OPĆE ODREDBE**

**Članak 1.**

Općina Martijanec kao javni naručitelj obveznik je primjene Zakona o javnoj nabavi („Narodne novine“, broj 120/16 i 114/22 – u daljnjem tekstu Zakon o javnoj nabavi) sukladno članku 6. stavku 1. točke 2. istoga.

**Članak 2.**

Pravilnikom o provedbi postupaka jednostavne nabave (u daljnjem tekstu: Pravilnik) definira se način postupanja, obveze i odgovornost naručitelja, kako bi se ojačala odgovornost za zakonito, namjensko i svrhovito korištenje sredstava namijenjenih za nabavu, te ojačao sustav kontrole i nadzora istih.

**Članak 3.**

Ovim se Pravilnikom uređuje postupanje Općine Martijanec (u daljnjem tekstu: naručitelj) u planiranju, pripremi, provedbi i ugovaranju nabava roba i usluga procijenjene vrijednosti do 26.540,00 eura, odnosno radova procijenjene vrijednosti do 66.360,00 eura (u daljnjem tekstu: jednostavna nabava) za koje nije obvezno provoditi postupke javne nabave propisane Zakonom o javnoj nabavi.

**Članak 4.**

Općina Martijanec će prilikom provođenja i ugovaranja jednostavne nabave, u odnosu na sve gospodarske subjekte poštovati načelo slobode kretanja robe, načelo slobode poslovnog nastana i načelo slobode pružanja usluga, te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti, a sve u cilju ekonomičnog trošenja sredstava za javnu nabavu.

**Članak 5**.

U provođenju jednostavne nabave primjenjuju se i drugi zakoni, podzakonski propisi te drugi akti ovisno o pojedinom predmetu nabave.

**Članak 6.**

Dužnosnicima Općine Martijanec u smislu Zakona o sprečavanju sukoba interesa, zabranjeno je utjecati na dobivanje poslova ili ugovora o javnoj nabavi za nabavu robe, usluga i radova vrijednosti navedenih u članku 3. ovog Pravilnika i/ili na koji drugi način koristiti položaj dužnosnika kako bi utjecali na nabavu radi postizanja osobnog probitka ili probitka povezane osobe, neke povlastice ili prava, sklopili pravni posao ili na drugi način interesno pogodovali sebi ili drugoj povezanoj osobi.

**II. NAČIN KOMUNIKACIJE**

**Članak 7.**

Način komunikacije za dostavu ponuda odnosno slanje Poziva na dostavu na adrese određenog broja gospodarskih subjekata, naručitelj određuje u svakom pojedinom postupku nabave, i to:

* istraživanjem tržišta ili,
* odabirom gospodarskih subjekata iz vlastite baze podataka ili,
* slanjem poziva na dostavu ponude na adrese više gospodarskih subjekata (minimalno tri).

Komunikacija iz stavka 1. ovog članka, može se odvijati putem pošte, e-maila, objavom na oglasnoj ploči Općine Martijanec ili objavom na internet stranicama Općine Martijanec <https://opcina-martijanec.hr/> ili kombinacijom navedenih načina komunikacije.

Dokaz dostavljenog Poziva je poštanska dostavnica, kopija dostavljene elektroničke poruke ili drugi primjereni dokaz.

**III. PROVOĐENJE POSTUPKA NABAVE PROCIJENJENE VRIJEDNOSTI MANJE OD 20.000,00 EURA**

**Članak 8.**

Nabavu roba, usluga i radova procijenjene vrijednosti manje od 20.000,00 eura, naručitelj provodi izdavanjem narudžbenice ili zaključivanjem ugovora s jednim ili više gospodarskih subjekata, po vlastitom izboru.

Narudžbenica obvezno sadrži podatke o: naručitelju, vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena, roku i mjestu isporuke, načinu i roku plaćanja, gospodarskom subjektu-dobavljaču.

Ugovor obvezno sadrži podatke o naručitelju, vrsti roba/radova/usluga koje se nabavljaju uz detaljnu specifikaciju jedinica mjere, količina, jediničnih cijena te ukupnih cijena, roku i mjestu isporuke, načinu i roku plaćanja, gospodarskom subjektu-dobavljaču. Ugovor potpisuje općinski načelnik.

**IV. PROVOĐENJE POSTUPKA NABAVE PROCIJENJENE VRIJEDNOSTI JEDNAKE ILI VEĆE OD 20.000,00 EURE, A MANJE ILI JEDNAKE OD 26.540,00 EURA ZA ROBE I USLUGE, ODNOSNO MANJE ILI JEDNAKE OD 66.360,00 EURA ZA RADOVE**

**Članak 9.**

Pripremu i provedbu postupaka nabave iz članka 3. ovog Pravilnika, osim postupka nabave procijenjene vrijednosti manje od 20.000,00 eura, provodi Povjerenstvo za nabavu, kao ovlašteni predstavnici javnog naručitelja Općine Martijanec.

Povjerenstvo za nabavu (dalje u tekstu: Povjerenstvo) imenuje općinski načelnik, koje se sastoji od najmanje dva (2) člana.

U slučaju potrebe, općinski načelnik može u Povjerenstvo imenovati i vanjske članove.

Obveze i ovlasti Povjerenstva su:

* priprema postupka nabave ( dokumentacija, troškovnici i dr.)
* provedba postupka nabave (slanje i objava poziva za dostavu ponuda, otvaranje ponuda, pregled i ocjena ponuda, sastavljanje zapisnika o otvaranju i pregledu i ocjeni ponuda,
* na osnovi rezultata pregleda i ocjene ponuda općinskom načelniku podnosi prijedlog o načinu završetka postupka nabave (prijedlog za donošenje odluke o odabiru ili odluke o poništenju postupka javne nabave).

Na osnovi rezultata pregleda i ocjene ponuda Odluku o odabiru ili Odluku o poništenju postupka nabave donosi općinski načelnik.

**Članak 10.**

Jednostavnu nabavu radova, roba i usluga procijenjene vrijednosti jednake ili veće od 20.000,00 eura naručitelj provodi slanjem poziva za dostavu ponude na mail adrese najmanje tri (3) gospodarska subjekta po vlastitom izboru, ali u opravdanim slučajevima i specifičnim nabavama može i na manje. Ukoliko naručitelj smatra da sukladno predmetu nabave i otvorenosti tržišne utakmice nisu poznata najmanje tri ponuditelja, isti poziv objavljuje na svojim internetskim stranicama.

Poziv za dostavu ponuda mora sadržavati:

- podatke o naručitelju

- opis predmeta nabave i tehničke specifikacije (ako je primjenjivo)

- rok izvršenja predmeta nabave

- kriterij za odabir ponude

- rok za dostavu ponude.

**Članak 11.**

Ponude se dostavljaju u zatvorenim omotnicama s naznakom naziva naručitelja, naziva ponuditelja, naziva predmeta nabave i naznakom „ne otvaraj“.

Rok za dostavu ponuda ne smije biti kraći od 5 dana niti duži od 15 dana od dana upućivanja odnosno objavljivanja poziva na dostavu ponuda.

U posebnim slučajevima i okolnostima (iznimna žurnost, složenost predmeta nabave) može odrediti i drugačiji rok za dostavu ponuda iz prethodnog stavka.

**Članak 12.**

Za odabir ponude dovoljna je jedna (1) pristigla ponuda koja udovoljava traženim uvjetima naručitelja.

Po isteku roka za dostavu ponuda, a najkasnije 15 dana od isteka navedenog roka, predstavnici naručitelja otvaraju sve pravodobno dostavljene ponude. Otvaranje ponuda nije javno, a o otvaranju ponuda sastavlja se zapisnik.

Povjerenstvo pregledava i ocjenjuju ponude, na temelju uvjeta i zahtjeva iz Poziva, o čemu se sastavlja zapisnik o pregledu i ocjeni ponuda.

**Članak 13.**

(1) Nepravilna ponuda je ponuda koja nije sukladna pozivu za dostavu ponuda, ili je primljena izvan roka za dostavu ponuda, ili postoje dokazi o tajnom sporazumu ili korupciji, ili nije rezultat tržišnog natjecanja, ili je naručitelj utvrdio da je izuzetno niska, ili ponuda ponuditelja koji nije prihvatio ispravak računske pogreške.

(2) Neprihvatljiva ponuda je ponuda čija cijena prelazi planirana odnosno osigurana novčana sredstva naručitelja za nabavu ili ponuda ponuditelja koji ne ispunjava kriterije za kvalitativan odabir.

(3) Neprikladna ponuda je ponuda koja u cijelosti ne odgovara potrebama naručitelja u opisu predmeta nabave i tehničkim specifikacijama i bez značajnih izmjena ne može zadovoljiti potrebe i zahtjeve iz poziva za dostavu ponuda.

**Članak 14.**

Naručitelj je obvezan na osnovi rezultata pregleda i ocjene ponuda odbiti:

1. ponudu ponuditelja koji nije dokazao svoju sposobnost u skladu s pozivom za dostavu ponuda,
2. ponudu koja nije cjelovita,
3. ponudu čija je cijena veća od procijenjene vrijednosti predmeta nabave, osim ako javni naručitelj ima ili će imati osigurana sredstva,
4. ponudu koja je suprotna odredbama poziva za dostavu ponuda,
5. ponudu u kojoj cijena nije iskazana u apsolutnom iznosu,
6. ponudu koja ne ispunjava uvjete vezane za svojstva predmeta nabave, te time ne ispunjava zahtjeve iz poziva za dostavu ponude,
7. ponudu za koju ponuditelj nije pisanim putem prihvatio ispravak računske pogreške,
8. ponude ponuditelja koji je dostavio dvije ili više ponuda za isti predmet nabave u kojima je ponuditelj,
9. ponudu nepozvanog gospodarskog subjekta,

10. ponudu ponuditelja koji unutar postavljenog roka nije dao zatraženo objašnjenje ili njegovo objašnjenje nije za naručitelja prihvatljivo.

**Članak 15.**

Na osnovu rezultata analize ponuda općinski načelnik donosi Odluku o odabiru ponude prema kriteriju za odabir ponude ili Odluku o poništenju u postupku jednostavne nabave, koja se na dokaziv način dostavlja ponuditeljima.

Naručitelj zadržava pravo poništiti postupak jednostavne nabave, prije ili nakon roka za dostavu ponuda bez posebnog pisanog obrazloženja.

Odluka o odabiru ponude ili poništenju postupka jednostavne nabave naručitelj je obvezan bez odgode dostaviti svakom ponuditelju na dokaziv način (dostavnica, povratnica, izvješće o uspješnom slanju telefaksom, potvrda e-mailom). Rok za donošenje Odluke iznosi 30 dana od isteka roka za dostavu ponuda.

Odluka obavezno sadrži podatke o:

-naručitelju,

-predmetu nabave,

-nazivu ponuditelja,

-iznosu ponude čija je ponuda odabrana odnosno razloge zbog kojih nije odabrana niti jedna ponuda,

-datumu donošenja i potpis odgovorne osobe.

Nakon što svi ponuditelji prime Odluku, naručitelj izrađuje prijedlog ugovora te organizira potpisivanje istog.

Naručitelj može s gospodarskim subjektom koji izvršava osnovni Ugovor sklopiti Dodatak ugovoru:

* za dodatne isporuke robe od ponuditelja s kojim je zaključen osnovni ugovor, ako bi promjena istoga obvezala Naručitelja da nabavi robu koja ima drugačije tehničke značajke što bi rezultiralo nesukladnošću ili tehničkim poteškoćama u radu i održavanju,
* za dodatne radove koji nisu bili uključeni u početni projekt niti u osnovni ugovor, ali su zbog nepredviđenih okolnosti postali nužni za izvođenje radova opisanih u njima, odnosno za njihov dovršetak,
* za nove radove koji se sastoje u ponavljanju sličnih radova koji se dodjeljuju gospodarskom subjektu,
* za dodatne usluge koje nisu bile uključene u početni projekt niti u osnovni ugovor, ali su zbog nepredviđenih okolnosti postale nužne za pružanje usluga opisanih u njima, odnosno za njihov dovršetak,
* za nove usluge koje se sastoje u ponavljanju sličnih usluga koje se dodjeljuju gospodarskom subjektu.

Vrijednost roba, radova ili usluga iz svih sklopljenih Dodataka ugovoru, zajedno s osnovnim ugovorom, ne smije prijeći vrijednosne pragove iz članka 3. ovog Pravilnika.

Protiv Odluke o odabiru ponude ili poništenju postupka jednostavne nabave, ne može se izjaviti žalba jer se na istu ne primjenjuje Zakon o javnoj nabavi.

**V. RAZLOZI ISKLJUČENJA, UVJETI SPOSOBNOSTI I JAMSTVA**

**Članak 16.**

Za jednostavne nabave vrijednosti jednake ili veće od 20.000,00 eura, naručitelj može u pozivu za dostavu ponuda odrediti obvezne razloge isključenja i kriterije za odabir gospodarskog subjekta (uvjete sposobnosti), te jamstva propisane važećim Zakonom o javnoj nabavi.

Potvrde, dokumenti, izjave i druga dokazna sredstva kojima gospodarski subjekt dokazuje nepostojanje osnova za isključenje te ispunjavanje kriterija za odabir, ponuditelji mogu dostaviti u neovjerenoj preslici.

Neovjerenom preslikom smatra se i neovjereni ispis elektroničke isprave.

**VI. POHRANA DOKUMENTACIJE I EVIDENTIRANJE NABAVE**

**Članak 17.**

Sva dokumentacija u postupcima jednostavne nabave u kojima je sklopljen ugovor čuva se Jedinstvenom upravnom odjelu Općine Martijanec prema propisima važećeg Zakona o javnoj nabavi te se vodi evidencija svih sklopljenih ugovora.

**VII. PROJEKTI SUFINANCIRANI OD STRANE EUROPSKE UNIJE**

**Članak 18.**

Jednostavna nabava koja se vrši podugovaranjem u projektima u provedbi sufinanciranim od strane Europske unije provodi se sukladno obvezama ugovora o bespovratnim sredstvima za pojedini projekt.

**VIII. IZUZEĆE OD PRIMJENE PRAVILNIKA**

**Članak 19.**

Ovaj Pravilnik se ne primjenjuje na nabavu knjiga, časopisa, stručne literature, reprezentacije, isključiva prava i sl.

**IX. PRIJELAZNE I ZAVRŠNE ODREDBE**

**Članak 20.**

Stupanjem na snagu ovog Pravilnika, prestaje važiti Pravilnik o provedbi jednostavne nabave (Službeni vjesnik Varaždinske županije br. 11/17 i 83/22)

**Članak 21.**

Ovaj Pravilnik stupa na snagu osmog dana od dana objave u „Službenom vjesniku Općine Martijanec“.

KLASA: 406-03/23-01/1

URBROJ: 2186-19-01-23-1

Martijanec, 29. ožujka 2023. godine

**PREDSJEDNIK**

**OPĆINSKOG VIJEĆA**

Stjepan Golubić, ing.

**O B R A Z L O Ž E N J E**

**UZ PRIJEDLOG PRAVILNIKA O PROVEDBI POSTUPAKA JEDNOSTAVNE NABAVE**

**I. PRAVNI TEMELJ ZA DONOŠENJE ODLUKE**

Pravni temelj za donošenje Pravilnika o provedbi postupka jednostavne nabave je članak 15. stavak 2. Zakona o javnoj nabavi (Narodne novine br. 120/16 i 140/22), članak 31. Statuta Općine Martijanec (Službeni vjesnik Varaždinske županije br. 10/13, 24/13, 18/18, 9/20, 14/21 i 14/23) te Zakon o uvođenju eura kao službene valute u Republici Hrvatskoj („Narodne novine“ 57/22, 88/22).

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI DONOŠENJEM ODLUKE**

Tijekom godina primjene Pravilnika o provedbi jednostavne nabave uočene su potrebe za promjenama pojedinih odredbi Pravilnika radi efikasnije i ekonomičnije provedbe postupka jednostavne nabave.

Sukladno članku 5. Zakona o uvođenju eura kao službene valute u Republici Hrvatskoj Vlada Republike Hrvatske odlukom objavljuje dan uvođenja eura kao službene valute u Republici Hrvatskoj utvrđen u odluci Vijeća EU-a o usvajanju eura donesenoj u skladu s člankom 140. stavkom 2. Ugovora o funkcioniranju Europske unije i fiksni tečaj konverzije utvrđen u uredbi Vijeća EU-a kojom se utvrđuje fiksni tečaj konverzije.

Prema gore navedenom Općina Martijanec donosi prijedlog Pravilnika o provedbi postupka jednostavne nabave radi izražavanja cijena u eurima te uskladbe sa zakonskom regulativom.

**III. SREDSTAVA POTREBNA ZA PROVOĐENJE ODLUKE**

Za provođenje ove Odluke nije potrebno osigurati dodatna sredstva u Proračunu Općine Martijanec.